Վայրէջքի դաշտը երիզում էր գետը կամրջի աջ կողմում։ Դա ժամանակավոր օդանավակայան էր, որը Ռըզա բեյը կազմակերպել էր ռազմական իշխանություններից վարձակալած մարգագետնի վրա։ Այստեղ վայրէջք էին կատարում գերմանական օդանավեր, որոնք թռիչքներ էին կատարում Բաղդաղ՝ անգլիական դիրքերի վրա հարձակումներ կատարելու համար, կամ էլ պարեկություն էին անում օսմանյան բանակի շարասյուները թալանող արաբ ապստամբներին հայտնաբերելու նպատակով։ Տարածքի մի անկյունում, հատած բարդիների տեղում վրաններ էին խփված, ուր ապրում էին օդաչուները և նրանց օդանավերը սպասարկող մեխանիկները։ Վազքուղու ծայրին գտնվում էր գորշ տախտակներից կառուցված բարաքը, որը որպես շտաբ էր ծառայում օդանավակայանը հսկող ոստիկանների համար, և այնտեղ էր գտնվում վառելիքի պահեստը՝ մետաղյա տակառներ, որոնք թաքցված էին գորշ բրեզենտների տակ։